b'\n_START_ARTICLE_\nBitka v Jelenovem \xc5\xbdlebu\n_START_SECTION_\nDogodki pred bitko\n_START_PARAGRAPH_\nPred samo bitko se je na \xc5\xa1ir\xc5\xa1em obmo\xc4\x8dju Notranjske in Ko\xc4\x8devja zgodilo ve\xc4\x8d pomembnih dogodkov, ki so pomembno vplivali na potek in izid bitke.\n_START_SECTION_\nNapad Narodnoosvobodilne vojske na Dolenjo vas\n_START_PARAGRAPH_\nGlavnina slovenske narodnoosvobodilne vojske se je sredi marca 1943 odpravila iz Ko\xc4\x8devja proti Notranjski. Prva je 22. marca krenila v predhodnici \xc5\xa0ercerjeva brigada, ostale enote pa so \xc5\xa1ele naslednjo no\xc4\x8d pre\xc4\x8dkale Ribni\xc5\xa1ko dolino in se razporedile na pobo\xc4\x8dju Velike gore. Nameravale so napasti sovra\xc5\xbeno postojanko v Dolenji vasi in nato italijanske oddelke prisiliti, da sprejmejo boj pod Veliko goro. V ugodnem trenutku bi se \xc4\x8dez njen gorski teren umaknile v Lo\xc5\xa1ki potok. _NEWLINE_V no\xc4\x8di 24. marca je udarna Cankarjeva brigada napadla italijanske \xc4\x8dete in va\xc5\xa1ke stra\xc5\xbee v vasi, vendar je bila po posredovanju sovra\xc5\xbenih tankov odbita.\n_START_SECTION_\nItalijanski odgovor\n_START_PARAGRAPH_\nMedtem je poveljstvo italijanske juri\xc5\xa1ne skupine XXI. Aprile, s poveljstvom v Ribnici, koncentriralo \xc4\x8dete za protinapad._NEWLINE_Italijani so na\xc4\x8drtovali \xc4\x8delni napad na partizanske polo\xc5\xbeaje na Veliki gori s tremi bataljoni (3., 71. fa\xc5\xa1isti\xc4\x8dna bataljona in 1. bataljon 51. polka), medtem ko bi dva bataljona pri Len\xc4\x8dku in Jelenovem dolu partizanom zaprla umik. _NEWLINE_Zjutraj 25. marca so italijanski oddelki ob podpori topni\xc5\xa1tva (baterija s 75\xc2\xa0mm topovi), oklepnih enot in letalstva napadli partizanske enote, ki so se bile vkopale na \xc4\x8drti Kot\xe2\x80\x93Dane\xe2\x80\x93Podgora\xe2\x80\x93Zadolje\xe2\x80\x93Rakitnica. _NEWLINE_Italijanski napad se je izjalovil zaradi napa\xc4\x8dne ocene partizanske mo\xc4\x8di s strani italijanskega poveljstva v Ribnici (razmerje mo\xc4\x8di 2:1 v korist partizanov). _NEWLINE_Medtem je bataljon italijanske obmejne stra\xc5\xbee prodrl na prelaz Len\xc4\x8dek (kota 923) in zaprl pot za umik \xc4\x8dez Travno goro. Ju\xc5\xbeni del kle\xc5\xa1\xc4\x8d je predstavljal bataljon italijanske divizije Macerata, ki se je napotil iz Gr\xc4\x8daric proti Jelenovemu \xc5\xbdlebu. Vendar so morali na poti preno\xc4\x8diti v bli\xc5\xbeini Malih belih sten._NEWLINE_Italijansko poveljstvo je po neuspelem napadu 25. marca zahtevalo okrepitve, saj bi bil druga\xc4\x8de celoten na\xc4\x8drt ogro\xc5\xbeen. Te so pri\xc4\x8dele na ribni\xc5\xa1ko ko\xc4\x8devsko prihajati \xc5\xa1e pred koncem istega dne. Italijani so bili tako okrepljeni s 3. bataljonom 24. polka divizije Isonzo, posebnim bataljonom fa\xc5\xa1isti\xc4\x8dne divizije Cacciatori delle Alpi ter z baterijo topov kalibra 152\xc2\xa0mm. _NEWLINE_Tako je italijanske sile na tem podro\xc4\x8dju na koncu sestavljalo sedem pehotnih bataljonov s 3308 vojaki in \xc4\x8dastniki, dve topni\xc5\xa1ki bateriji, oklepni vlak, vod oklepnih avtomobilov in vod tankov (plamenometalcev).\n_START_SECTION_\nUmik narodnoosvobodilnih \xc4\x8det\n_START_PARAGRAPH_\nPartizansko vodstvo je kmalu za\xc4\x8delo sumiti, da se pripravlja ve\xc4\x8dji napad. Tako je bil izdan ukaz brigadam, naj zapustijo utrjene polo\xc5\xbeaje na pobo\xc4\x8djih Velike gore. V no\xc4\x8di med 25. in 26. marcem so se brigade skupaj z ranjenci v dveh kolonah premaknile proti zahodu. Severna kolona, v kateri sta bili Tom\xc5\xa1i\xc4\x8deva in \xc5\xa0ercerjeva brigada, sta pri\xc5\xa1li nemoteno do Jelenovega \xc5\xbdleba, medtem ko je ju\xc5\xbeno kolono (Cankarjevo in Gub\xc4\x8devo brigado ter \xc5\xa1taba Notranjske in Dolenjske operativne cone) pri Mali beli steni presenetil bataljon Macerata, ki se je odpravljal na nove polo\xc5\xbeaje bli\xc5\xbee Ribnici.\n_START_SECTION_\nBitka\n_START_PARAGRAPH_\nPartizansko poveljstvo je hitro izkoristilo ugoden polo\xc5\xbeaj, v katerem so se zna\xc5\xa1le partizanske enote. 1. in 2. bataljon Cankarjeve ter 2. bataljon Gub\xc4\x8deve brigade so Italijane stisnili v podkev in v hitri akciji zavzeli koto 1080, greben Male bele stene, s katero so partizani pridobili vi\xc5\xa1ji polo\xc5\xbeaj. S kote je bil italijanski bataljon in njegovi premiki jasno viden, kar je pomenilo veliko takti\xc4\x8dno prednost partizanskih enot._NEWLINE_360 partizanov s 6 te\xc5\xbekimi in 18 lahkimi mitraljezi ter lahkim minometom je napadlo preko 480 italijanskih vojakov, ki so imeli v svoji oboro\xc5\xbeitvi 12 te\xc5\xbekih in 24 lahkih mitraljezov ter dva srednja minometa. Partizani so po uri in pol zasedli nekatere italijanske polo\xc5\xbeaje in prisilili nasprotnika k umiku. Italijanski umik se je odvijal povsem neorganizirano in se je ponekod spremenil celo v beg._NEWLINE_Okoli 11. ure je bila bitka kon\xc4\x8dana, saj se brigadi nista podali v zasledovanje umikajo\xc4\x8dega se sovra\xc5\xbenika. Italijanske enote so se brez reda prek gozda umaknile do Gla\xc5\xbeute in se pri\xc4\x8dele zbirati \xc5\xa1ele v Gr\xc4\x8daricah._NEWLINE_Italijanski bataljon Macerata je v bitki utrpel velike izgube. 106 vojakov je padlo, 102 pa sta bila ranjena. Partizanske enote so utrpele 5 padlih in 20 ranjenih borcev. V boju so zasegli 7 te\xc5\xbekih in 12 lahkih mitraljezov, 1 te\xc5\xbeki minomet in 190 pu\xc5\xa1k.'